
1. Lucrările summit-ului ONU de la Monterrey privind combaterea sărăciei

 

Preşedintele mexican Vincente Fox a inaugurat oficial, la 21 martie a.c., la Monterrey, summit-ul ONU pentru combaterea sărăciei, la care au participat 50 de şefi de state şi de guverne.

“Mexicul a cunoscut suferinţa şi sărăcia care însoţesc subdezvoltarea, dar şi succesul pe care îl poate avea o ţară hotărîtă să progreseze, dacă are resursele necesare”, a declarat preşedintele mexican, cu ocazia deschiderii reuniunii la vârf, care a durat două zile. “Ajunge cu zidurile şi barierele (...) trebuie să intrăm într-un secol al întâlnirilor, nu al războaielor, al responsabilităţilor şi al succesului împărtăşit, nu al eforturilor izolate”, a apreciat el. 

Pe parcursul lucrărilor, preşedintele american, George W. Bush, a lansat un apel pentru încheierea unui nou pact în favoarea dezvoltării, condiţionând ajutorul acordat ţărilor sărace de realizarea reformelor economice şi politice.

“Naţiunile dezvoltate au datoria nu doar să împărtăşească bogăţia noastră, dar şi să încurajeze sursele ce produc bogăţie: libertatea economică, libertatea politică, statul de drept şi drepturile omului”, a declarat preşedintele american. “Trebuie să corelăm acordarea unui ajutor mai important de realizarea reformelor politice, juridice şi economice, altfel vom face o muncă de compasiune”, a subliniat preşedintele american. 

În urmă cu o săptămână, G. Bush a anunţat o creştere de 5 miliarde de dolari ca ajutor anual pentru ţările în dezvoltare, ajungându-se până la suma de 15 miliarde de dolari până în anul 2007. Acest angajament nu a reuşit însă să “convingă” organizaţiile neguvernamentale şi nici pe unii dintre partenerii săi, cum ar fi de exemplu guvernul francez, care l-a apreciat ca insuficient.

În prima zi a summit-ului, secretarul general al ONU, Kofi Annan, a făcut un apel pentru o creştere cu 50 de miliarde de dolari a ajutorului public actual, adică dublarea sumei alocate. George W. Bush nu crede în eficacitatea ajutorului public pentru dezvoltarea ţărilor în curs de dezvoltare, el considerând pertinente accelerarea schimburilor comerciale şi fluxul de investiţii private în ţările în curs de dezvoltare. 

Uniunea Europeană consideră însă că ajutorul public este indispensabil. Preşedintele Comisiei Europene, prezent la lucrările summit-ului, a explicat din nou decizia UE referitoare la o creştere a contribuţiei de la 0,33% la 0,39% din PNB.

La rândul său, preşedintele Franţei, Jacques Chirac, a făcut apel pentru “o lume mai echilibrată, mai sigură şi mai solidară, pentru apărarea interesului general al planetei”.

Pentru numeroasele organizaţii neguvernamentale prezente la Monterrey, summit-ul ONU asupra finanţării dezvoltării nu a reuşit să relanseze lupta împotriva sărăciei. Dimpotrivă, se consacră “un mare abandon” al celor mai săraci de pe planetă. Preşedintele american doreşte un nou contract cu ţările sărace, subliniind necesitatea realizării de către acestea a reformelor politice şi economice, pentru a cere un ajutor sporit din partea SUA. Nemulţumiţi de conţinutul declaraţiei, europenii au sperat că preşedintele mexican va prezenta o “Declaraţie Supliment”, dar acest proiect a fost abandonat din cauza rezervelor americane.

“Consensul de la Monterrey”, care prezintă axele luptei împotriva sărăciei în lume, a fost adoptat, la 22 martie a.c., în sesiune plenară, de şefii de state şi guverne participanţi la summit-ul ONU.

Acest text, puternic criticat de organizaţiile neguvernamentale, include şase direcţii principale de acţiune, dar nu prevede nici un angajament clar privind nivelul ajutorului public pentru dezvoltare.

“Axele de intervenţie” sunt: mobilizarea resurselor financiare naţionale pentru dezvoltare, mobilizarea resurselor internaţionale pentru dezvoltare, stimularea comerţului internaţional, sursă de creştere economică şi dezvoltare, întărirea cooperării financiare şi tehnice internaţionale pentru dezvoltare, micşorarea datoriei externe, întărirea coerenţei sistemelor monetare, financiare şi comerciale internaţionale de susţinere pentru dezvoltare.

*

Rehema Tarefu, reprezentantul în Tanzania al organizaţiei neguvernamentale “Social Watch” a declarat cotidianului mexican “La Jornada”: “Deocamdată, noi, ţările africane, nu am auzit decât promisiuni vagi”. Şi Marie Dennis, din cadrul ONG “Religious Working Group”, a acordat o declaraţie mai amplă în acest sens ziarului mexican: “Monterrey înseamnă discursul bun, dar fără un calendar de acţiune. Adevărata apreciere la adresa acestui summit va fi cea a oamenilor neînsemnaţi şi săraci, care îşi pun speranţa în ajutorul pentru dezvoltare”.

“Şi mai grav, după cum apreciază “La Jornada”, exigenţa ţărilor dezvoltate de a oferi ajutor în schimbul reformelor economice şi structurale reprezintă o adevărată ameninţare pentru ţările africane, care sunt, în majoritatea lor, incapabile să ia măsuri de acest gen”.

Cu toate acestea, contestarea nu vine doar din partea ţărilor sărace sau a ONG-urilor. Premierul belgian, Guy Verhofstadt, şi-a exprimat în mod oficial regretul privind “absenţa angajării Nordului în finanţarea dezvoltării Sudului”, relevă cotidianul “Le Soir”. Într-adevăr, propunerile de donaţii europene şi americane corespund doar “unui sfert din cele 56 miliarde euro suplimentare pe an cerute de secretarul general al Naţiunilor Unite, Kofi Annan, pentru un ajutor eficient destinat dezvoltării”, consemnează cotidianul american “The New York Times”. La tribuna summit-ului, primul ministru belgian a declarat că “nu poate accepta ca atare textul de compromis al conferinţei”, text pe care ziarul belgian “Le Soir” îl califică drept “litanii de vagi promisiuni prefabricate încă de la finele lunii ianuarie de diplomaţii aflaţi în misiune la ONU”.

Mandatat de “Grupul celor 77” - al ţărilor din lumea a treia - şi de China, potrivit cotidianului spaniol “El Pais”, preşedintele venezuelean, Hugo Chavez, a propus crearea unui Fond Umanitar Internaţional, finanţat cu 10% din datoria mondială a ţărilor dezvoltate, cu 10% din cheltuielile militare ale acestora, cu un procent din banii confiscaţi de la traficanţii de droguri şi din corupţia internaţională, şi, în fine, cu un impozit perceput pe tranzacţiile financiare şi pe “paradisurile” fiscale.

“Viitorul unei astfel de propuneri se limitează, evident, la minutele de prezenţă la tribună acordate lui Hugo Chavez”, apreciază cotidianul “Courrier International”. Cu un ton mai “corect din punct de vedere politic”, se fac auzite şi alte voci ce admit faptul că sărăcia nu mai este acceptabilă. “Nimeni de pe această planetă nu se poate simţi în largul său şi în securitate atunci când atâtea fiinţe umane suferă şi duc lipsă de cele necesare”, apreciază Kofi Annan.

Mike Moore, directorul Organizaţiei Mondiale a Comerţului, crede că sărăcia mondială este “o bombă cu efect întârziat în inima libertăţii”. Doar George W. Bush, fidel lui însuşi, crede altceva, şi anume că “sărăcia nu creează terorism”, opinie preluată de cotidianul “The New York Times”.

La rândul său, ziarul “La Jornada” consideră că este foarte dificil ca summit-ul de la Monterrey sa fie credibil, în condiţiile în care le cere oamenilor săraci să rămână la fel de defavorizaţi în aşteptarea anului 2015, termen-limită pe care şi l-au stabilit statele bogate pentru reducerea la jumătate a sărăciei mondiale. Ziarul mexican conchide: “De Crăciun, în Statele Unite ale Americii, 100 milioane de câini au primit fiecare un cadou în valoare de peste 10 dolari, în timp ce mai multe milioane (de fapt, aproximativ 2 miliarde) de fiinţe omeneşti supravieţuiesc, astăzi, cu mai puţin de 1 dolar pe zi”. 

 

2. Aspecte recente privind lupta contra terorismului

 

Combatanţii Al-Qaida sau talibanii ar putea lansa operaţiuni de gherilă împotriva forţelor americane din Afganistan, chiar din această primăvară, au apreciat doi responsabili ai serviciilor americane de informaţii în cursul unei audieri parlamentare care a avut loc la 19 martie a.c în faţa comisiei senatoriale a forţelor armate.

“Intrăm într-o nouă fază, mai dificilă, pentru că este posibil ca mici unităţi să intenţioneze să acţioneze în mod insurecţional clasic”, a declarat directorul CIA, George Tenet. “Aceşti extremişti islamişti se află, încă, în număr mare în provinciile muntoase din estul Afganistanului, la frontiera pakistaneză”, a adăugat acesta.

Opinia sa este împărtăşită şi de şeful serviciilor de informaţii militare (DIA), viceamiralul Thomas Wilson. Forţele americane “au făcut progrese enorme, eliminând taberele de antrenament din Afganistan ale reţelei Al-Qaida”, a spus el, apreciind că “probabilitatea unei gherile de tip insurecţional este foarte mare”. “Militarii trebuie să se pregătească pentru acest lucru atât în mediul urban cât şi în sate”, a avertizat şeful DIA.

Congressmanii Bob Graham şi Richard Shelby, care conduc Comisia de informaţii din Senat, au afirmat că se tem de o eventuală gherilă urbană în Afganistan. “Ar fi o gherilă urbană la nivel redus. Într-o piaţă, trei sau patru talibani sau membri Al-Qaida disimulaţi printre 50 de persoane, ar putea căuta americani pentru a-i ataca”, a subliniat B. Graham.

“Irakul a avut legături cu reţeaua Al-Qaida, cu care împărtăşeşte ostilitatea faţă de Statele Unite, iar potrivit informaţiilor oferite de familia regală saudită, este posibil ca autorităţile de la Bagdad să fi colaborat din punct de vedere tactic cu reţeaua islamistă”, a declarat directorul CIA.

“Regimul de la Bagdad are o istorie lungă în ceea ce priveşte susţinerea terorismului, schimbând ţinta în funcţie de priorităţi şi de obiective. Irakul a avut contacte cu Al-Qaida”, a spus G. Tenet. “Legăturile lor pot fi limitate prin ideologiile diferite, însă antipatia faţă de Statele Unite şi familia regală saudită împărtăşită de cele două părţi sugerează că este posibilă o cooperare tactică între ele”, a adăugat directorul CIA.

Analiştii apreciază că această declaraţie intră în contradicţie cu teoria vehiculată de serviciile de informaţii americane, potrivit căreia Irakul şi organizaţia teroristă Al-Qaida, condusă de Ossama bin Laden, nu pot coopera din cauza ideologiilor lor opuse.

*

Guvernul iranian a acuzat Statele Unite că au contribuit la crearea Al-Qaida şi a talibanilor, apreciind că autorităţile americane îşi schimbă politica în această privinţă în “funcţie de interese, de la o zi la alta”.

“Politica Iranului faţă de Al-Qaida şi de talibani a fost constantă, indiferent că este vorba de momentul în care Statele Unite au acţionat în vederea creării lor, de momentul în care îi susţineau sau de prezent”, a declarat Hamid-Reza Assefi, purtătorul de cuvânt al Ministerului Afacerilor Externe. “În schimb, Statele Unite îşi schimbă politica în funcţie de interese, de la o zi la alta”, a adăugat H. Assefi. El a mai afirmat că Statele Unite încearcă “în zadar să-i divizeze pe liderii iranieni reformatori şi conservatori, prin propunerea de dialog interparlamentar”. “Am dovedit în trecut, şi vom dovedi şi în continuare, că nu există diferenţe de opinie în ceea ce priveşte modul în care reacţionăm la ameninţări şi ne apărăm interesele naţionale”, a adăugat H. Assefi.

Purtătorul de cuvânt al Departamentului de Stat al SUA, Richard Boucher, şi-a exprimat sprijinul pentru proiectul senatorului democrat american Joseph Biden de a-i invita pe deputaţii iranieni la dialog, iniţiativă care nu a fost respinsă în mod explicit, însă care a fost primită cu neîncredere de către autorităţile iraniene.

R. Boucher a subliniat că schimburile americano-iraniene, dorite de preşedintele reformator Mohammad Khatami, au loc în sensul “profundei dorinţe de reforme” exprimate de populaţia iraniană. Iranul şi Statele Unite nu mai au relaţii diplomatice din 1980.

 

3. Situaţia din Orientul Mijlociu 

 

Conducerea palestiniană, care s-a reunit, la 20 martie a.c., sub conducerea lui Yasser Arafat, a anunţat că este “complet pregătită” să aplice “planul american Tenet” de încetare a focului cu Israelul.

“Conducerea palestiniană se angajează să lucreze în vederea consolidării încetării focului şi a aplicării recomandărilor conţinute în planul Tenet şi raportul Mitchell”, se arată în comunicatul difuzat de agenţia oficială WAFA, la finalul reuniunii de la Ramallah, Cisiordania.

“Suntem pregătiţi, conducerea şi poporul palestinian, să începem aplicarea celor două planuri, potrivit calendarului convenit, în ciuda tergiversărilor israeliene. De asemenea, suntem dispuşi să reluăm imediat negocierile privind un regulament final care să pregătească terenul în vederea aplicării rezoluţiei 1397 a ONU, în care este menţionat, pentru prima dată, statul palestinian”, se menţionează în comunicatul citat.

Vicepreşedintele american, Dick Cheney, a declarat cu prilejul turneului pe care îl efectuează în Orientul Mijlociu, că este gata să îl întâlnească “cât mai curând”, pe Y. Arafat în cazul în care acesta va aplica planul de încetare a focului, elaborat în iunie 2001, de directorului CIA, George Tenet.

Premierul israelian, Ariel Sharon, a precizat că nu îl va mai împiedica pe Yasser Arafat să călătorească în străinătate, pentru a se putea deplasa astfel la lucrările summit-ului arab de la Beirut, dacă va aplica planul Tenet.

George Tenet a redactat, în iunie 2001, un memorandum în care prezenta un mecanism de încetare a focului între palestinieni şi israelieni, plan care nu a fost, încă, aplicat. De asemenea, raportul comisiei internaţionale, prezidate de fostul senator George Mitchell, recomandă şi el oprirea violenţelor, măsuri de încredere, printre care încheierea colonizării evreieşti, şi o revenire la masa negocierilor de pace.

Conducerea palestiniană, cea mai înaltă instanţă politică a Autorităţii Palestiniene, a acuzat, în acelaşi timp, Guvernul israelian, că, “scopul redesfăşurării armatei sale şi a tancurilor, a întăririi blocadei asupra oraşelor, satelor şi taberelor de refugiaţi palestinieni, este efectuarea de incursiuni şi de a ucide, de a teroriza şi aresta cetăţeni sub false pretexete”.

În comunicat se mai arată că Y. Arafat a declarat că “ridicarea blocadei şi încetarea pedepselor colective impuse de Ariel Sharon sunt necesare pentru obţinerea unor rezultate în teren”, aluzie la încetarea violenţelor.

Conducerea palestiniană a precizat că a “primit din partea vicepreşedintelui american Dick Cheney, în momentul în care s-a aflat în Israel, asigurări că misiunea emisarului american va continua (...) până la aplicarea planurilor Tenet şi Mitchell care vor deschide calea aplicării rezoluţiilor ONU referitoare la instaurarea «păcii în schimbul teritoriilor»”.

*

Conducerea palestiniană a anunţat, la 25 martie a.c., că va examina un document american privind încetarea focului în Orientul Mijlociu, prezentat de emisarul SUA în regiune, generalul Anthony Zinni, la recenta reuniune a Înaltei comisii de securitate israeliano-palestiniană, a declarat ministrul palestinian al informaţiei, Yasser Abed Rabbo. 

“Recentul document care prezintă viziunea americană pentru aplicarea planului Tenet va fi analizat de către noi cu maximă atenţie”, a explicat oficialul palestinian. În opinia sa, documentul reprezintă “o sinteză a punctelor de vedere palestinian şi israelian, unele puncte meritând o examinare aprofundată din partea noastră”. 

Oficiali israelieni şi palestinieni din domeniul securităţii s-au întâlnit din nou, la 25 martie a.c., în prezenţa lui Anthony Zinni, la cea de-a cincea rundă de negocieri a Înaltei comisii de securitate israeliano-palestiniană, precedentele întâlniri încheindu-se fără ca părţile să ajungă la un rezultat concret.

*

«Conform unor oficiali israelieni, în timp ce SUA încearcă să obţină un acord de încetare a focului în Orientul Mijlociu, strategii militari israelieni pregătesc un mare atac asupra oraşelor şi taberelor de refugiaţi palestiniene, care va fi de o mai mare amploare şi mult mai profund, în comparaţie cu ofensivele declanşate la începutul lunii martie.

Oficialii israelieni au subliniat faptul că intenţionează să dea o şansă negocierilor de pace conduse de Anthony Zinni, trimisul special al SUA în Orientul Mijlociu. Ei şi-au exprimat totodată pesimismul faţă de convorbirile care se desfăşoară în vederea găsirii unei soluţii durabile care să pună capăt violenţelor şi atacurilor teroriste împotriva poporului israelian.

Unul dintre oficialii israelieni a afirmat că, în cazul în care negocierile eşuează, iar violenţele palestiniene continuă, atât guvernul premierului Ariel Sharon, cât şi armata vor fi amplu sprijinite în “confruntarea militară de mare amploare” care se va declanşa împotriva palestinienilor.

“Următoarele zile ar putea fi cruciale, pentru ca, în cazul în care negocierile privind un acord de încetare a focului vor eşua, concluzia finală va fi că ne aflăm în faţa unei situaţii fără ieşire şi din acest motiv va trebui să recurgem la cealaltă variantă”, a precizat un înalt oficial israelian.

Avertismentele israeliene par că vor să pregătească opinia publică locală şi internaţională pentru o nouă vărsare de sânge dar şi să-i determine pe palestinieni să ia măsuri împotriva grupărilor militante şi să accepte termenii impuşi de Israel pentru încetarea focului. Avertismentele israeliene anterioare au avut ca efect declanşarea de atacuri palestiniene, iar critica occidentală adusă agresiunii israeliene a generat simpatie faţă de cauza palestiniană.»

 

4. Lucrările pregătitoare ale summit-ului “Ligii arabe” 

 

La 25 martie a.c., la Beirut, a avut loc reuniunea miniştrilor afacerilor externe din statele “Ligii arabe”, reuniune care precede deschiderea lucrărilor summit-ului arab care va avea loc în perioada 27-28 martie a.c., în prezenţa delegaţilor celor 22 de state membre ale “Ligii Arabe”.

În cadrul acestei reuniuni, patru miniştri l-au putut contacta telefonic pe preşedintele palestinian, Yasser Arafat, blocat la Ramallah (Cisiordania) de la 3 decembrie 2001. “Y. Arafat s-a adresat miniştrilor prin intermediul telefonului şefului diplomaţiei saudite, prinţul Saud al-Faysal”, a declarat un diplomat, care nu a dorit să îşi dezvăluie identitatea. El nu a oferit foarte multe detalii despre discuţiile cu liderul palestinian. Yasser Arafat i-a încurajat pe participanţii la reuniunea ministerială, pe parcursul convorbirilor succesive pe care le-a avut cu ministrul cooperării internaţionale, Nabil Shaath, şi cu miniştrii afacerilor externe, saudit, tunisian şi libian, Saud al Faysal, Mohamed ben Yahia, Ali Abdel Salam Triki.

Sosirea la Beirut a lui Yasser Arafat în vederea participării la summit-ul care va începe, la 27 martie a.c., a constituit principalul obiect al speculaţiilor. Oficialii arabi consideră că participarea lui Arafat la summit este o problemă rezolvată, în timp ce membrii delegaţiei palestiniene se arată mai rezervaţi.

În afara iniţiativei de pace saudite privind normalizarea relaţiilor ţărilor arabe cu Israelul, care va reprezenta tema centrală a acestui summit, şefii diplomaţiilor vor examina punctele de pe ordinea de zi, care vor face obiectul a aproximativ 50 de rezoluţii, au informat oficiali arabi.

*

Un oficial irakian a solicitat ţărilor arabe să adopte, în cadrul summit-ului de la Beirut, o poziţie “unificată” privind conflictul israeliano-palestinian care să fie supusă atenţiei liderilor americani.

“Cei mai deschişi, mai raţionali şi mai pragmatici arabi nu pot accepta decât aplicarea rezoluţiilor ONU privind retragerea israeliană din teritoriile palestiniene ocupate în 1967, inculsiv din Ierusalimul de Est”, consemnează cotidianul “As-Saura”, organul partidului Baas, aflat la putere în Irak.

În consecinţă, liderii arabi trebuie să adopte “o poziţie unificată prin care să se angajeze că vor coopera în vederea aplicării rezoluţiilor ONU şi să formeze o delegaţie ce va transmite oferta administraţiei americane, care poate fi de acord sau nu cu propunerea”, a adăugat cotidianul citat.

Această opinie intervine în momentul în care ţările arabe continuă să se concentreze asupra versiunii finale a iniţiativei saudite de pace pentru Orientul Mijlociu, înaintea deschiderii summit-ului.

Anterior, preşedintele irakian, Saddam Hussein, a respins această idee, afirmând, la începutul lunii martie, că “poporul palestinian nu are nevoie de o iniţiativă şi că Irakul nu este interesat de astfel de proiecte”. Irakul, ameninţat de un atac american, aşteaptă ca la summit-ul de la Beirut să fie “respinsă o astfel de ameninţare”.

Ţările arabe trebuie să “fie alături de Irak în cazul în care va deveni ţinta unei agresiuni”, precizează publicaţia irakiană, lumea arabă manifestând (cu ocazia recentului turneu în Orientul Mijlociu, efectuat de vicepreşedintele american Dick Cheney), o puternică opoziţie faţă de o eventuală operaţiune militară asupra Irakului. 

*

Regele Bahreinului, Hamad Ben Issa al-Khalifa, a afirmat că summit-ul arab prevăzut să se desfăşoare la Beirut este “inutil” în absenţa preşedintelui Autorităţii Palestiniene, Yasser Arafat.

“Nu există alternativă la fratele Yasser Arafat pentru ca summit-ul să poată examina situaţia conform viziunii naţionale palestiniene”, a afirmat suveranul. “Summit-ul arab va fi cel al Palestinei şi nu va putea lua decizii care să nu fie conforme cu aşteptările poporului frate palestinian”, a adăugat el.

Analiştii apreciază că şansele ca Yasser Arafat să poată asista la summit sunt minime, premierul israelian, Ariel Sharon, afirmând recent că “nu se pune problema ca liderul palestinian să călătorească, atât timp cât atentatele continuă”.

Statele Unite şi Uniunea Europeană au solicitat Israelului să-i permită liderului palestinian să participe la lucrările summit-ului, unde se va discuta iniţiativa de pace saudită ce propune instaurarea unor “relaţii normale” între ţările arabe şi Israel în schimbul retragerii totale din teritoriile ocupate după 1967.

*

“Redactarea iniţiativei de pace pentru Orientul Mijlociu a Arabiei Saudite a fost încheiată, pentru a putea fi prezentată la summit-ul Ligii Arabe”, a afirmat şeful diplomaţiei saudite. 

Planul de pace elaborat de prinţul moştenitor Abdallah Ben Abdel Aziz, conducătorul de facto al Regatului Saudit, având în vedere starea de sănătate a regelui Fahd, propune în esenţă stabilirea de relaţii normale între ţările arabe şi Israel, cu condiţia retragerii acestuia din urmă din teritoriile arabe pe care le ocupă din anul 1967, inclusiv din Ierusalimul de Est. 

Cele şapte puncte ale iniţiativei saudite publicate în presa libaneză sunt: 

- stabilirea unui stat palestinian, cu Ierusalimul drept capitală;

- găsirea unei soluţii juste în cazul refugiaţilor palestinieni, conform Rezoluţiei 194 (adoptată în 1949 de către ONU);

- stabilirea de relaţii normale de pace cu Israelul;

- apelul către opinia publică din Israel pentru a profita de oferta de pace;

- păstrarea atitudinii favorabile faţă de recenta Rezoluţie 1397 a Consiliului de Securitate al ONU;

- desemnarea responsabilităţii preşedinţiei summit-ului arab şi a Secretarului general al Ligii Arabe şi comitetului de urmărire (constituit din mai multe ţări arabe) pentru a continua iniţiativele de pace. 

Într-un amplu comentariu consacrat iniţiativei saudite pentru Orientul Mijlociu, agenţiile de presă internaţionale subliniază că principala stavilă care stă în calea aprobării acestui plan se referă la dreptul refugiaţilor palestinieni de a reveni la căminele lor din teritorii. În timp ce toate ţările arabe sunt de acord cu necesitatea menţionării în mod clar a dreptului de reîntoarcere pentru refugiaţii palestinieni, există disensiuni în legătură cu formularea acestei cerinţe. 

Summit-ul de la Beirut ar trebui să se termine cu o ofertă de pace. Diplomaţia internaţională doreşte o încetare a focului şi restabilirea calmului în Orientul Mijlociu, dar, din păcate, şi în perioada lucrărilor pregătitoare ale summit-ului de la Beirut confruntările violente dintre palestinieni şi evrei nu au încetat. 

Premierul israelian Ariel Sharon nu ştie dacă îi va permite preşedintelui palestinian Yasser Arafat să participe la summit-ul Ligii Arabe, dar ar dori să participe el însuşi la lucrări pentru a explica poziţia Israelului. 

 

5. Opinii privind dificultăţile procesului de extindere europeană

Analiştii apreciază că iminenta extindere a Uniunii Europene înspre Est redeschide răni provocate, în Europa centrală, de mişcările populaţiei din ţările învinse în cel de-al doilea război mondial. În contextul campaniilor electorale, cehi, germani, unguri şi slovaci, sub presiunea Austriei, au început să redeschidă, în acest an, dosarele transferurilor de populaţii din Europa Centrală şi Balcani.

Polonia, Republica Cehă şi Ungaria, care se pregătesc să adere la Uniunea Europeană cel mai devreme în 2004, încearcă să prevină o eventuală întoarcere a germanilor expulzaţi, care şi-ar putea răscumpăra proprietăţile după aderare.

Pentru a proteja terenurile agricole, Polonia cere o perioadă de tranziţie mai lungă pentru vestul şi nordul ţării, regiuni care, înainte de 1945, au făcut parte din Germania.

Construcţia europeană iniţiată în anii '50 viza reconcilierea popoarelor, mai ales a Germaniei şi Franţei. Însă cortina de fier, care a izolat Europa Centrală, a împiedicat extinderea procesului de unificare într-o Europă devastată de ambiţiile hitleriste.

Vechile răni au fost redeschise pentru prima dată de extrema dreaptă austriacă, sub conducerea lui Joerg Haider, declanşând o amplă reacţie în lanţ. Partidul lui J. Haider, care a ajuns la putere în 2000, alături de conservatori, a transformat anularea decretelor de expulzare a populaţiilor germanice într-o condiţie pentru aderarea Sloveniei şi Republicii Cehe la Uniunea Europeană.

Cele două state au moştenit decretele semnate în timpul războiului, prin care era justificată exproprierea şi expulzarea germanilor din Iugoslavia şi Cehoslovacia.

Fără să se coalizeze cu acţiunile şi opiniile lui Joerg Haider, Guvernul austriac solicită, totuşi, ca aceste ţări să renunţe la principiul de vină colectivă a germanilor, declarând aceste decrete caduce.

Dacă problema ar putea fi soluţionată în Slovenia, unde s-au înregistrat puţine expulzări, este mult mai dificil în ceea ce priveşte Republica Cehă, de unde au fost alungaţi, la sfârşitul celui de-al doilea război mondial, trei milioane de germani.

Liderii cehi nu intenţionează să accepte condiţiile Austriei, Cehoslovacia aflându-se mult timp sub dominaţia Imperiului Habsburgic, şi au precizat că aceşti “germani sudeţi” s-au stabilit, în marea majoritate, în Germania, ţară cu care Cehia s-a reconciliat din 1997.

Premierul ceh, Miloş Zeman, a tensionat din nou relaţiile, în ianuarie a.c., afirmând că germanii sudeţi au reprezentat “a cincea coloană a lui Hitler”, care a ocupat Cehoslovacia, în 1939.

Astfel, M. Zeman a provocat furia “sudeţilor” refugiaţi mai ales în Bavaria şi a pus sub semnul întrebării declaraţia de reconciliere germano-cehă din 1997.

În acest context agitat, cancelarul german, Gerhard Schroeder, şi-a amânat vizita pe care trebuia să o efecteze la Praga în această lună.

Primul-ministru ungar, Viktor Orban, care candidează pentru un nou mandat, în alegerile din aprilie 2002, a amintit, la rândul său, că peste 30.000 de maghiari au fost expulzaţi din Slovacia după înfrângerea Ungariei, aliată a Germaniei, şi a cerut anularea decretelor de expulzare.

În acest mod, el a determinat fisurarea grupului de cooperare regională de la Vişegrad, constituit în 1990, cehii şi slovacii refuzând să se întâlnească cu partenerii lor polonezi şi ungari cu ocazia unui summit care ar fi trebuit să se desfăşoare la Budapesta.

Din perspectiva Comisiei Europene, analiştii apreciază că rezolvarea acestor probleme istorice nu are nici o legătură cu procesul de aderare. Ea a încurajat statele implicate să găsească soluţii în cadrul relaţiilor bilaterale.

Însă a trecut timpul când învinşii acceptau în tăcere suferinţele provocate la încheierea războiului, iar această dezbatere continuă în presa de limbă germană. Ultima carte a marelui scriitor Guenter Grass (laureat al premiului Nobel pentru literatură), “Im Kresgang”, a încălcat tabu-ul instaurat în legătură cu odiseea refugiaţilor care se retrăgeau din calea Armatei roşii, în timp ce emisiunile televiziunilor germane şi austriece prezintă o nouă versiune a exodului germanilor care şi-au părăsit ţările în care s-au stabilit în decursul secolelor.

 

6. Aspecte privind activitatea legislativă din unele ţări

▪ SUA 

Congresul american a adoptat, la 20 martie a.c., o nouă lege privind modalitatea de finanţare a campaniilor electorale din Statele Unite, care are drept scop reducerea influenţei banilor în sistemul politic.

Punând capăt unor dezbateri interminabile, Senatul s-a pronunţat cu 60 de voturi pentru şi 40 împotrivă în favoarea unui proiect de lege, care a fost adoptat deja de Camera Reprezentanţilor, la mijlocul lunii februarie.

“Reforma dorită, cu toate că prezintă lipsuri în anumite domenii, constituie în ansamblu o ameliorare a sistemului şi voi semna această lege”, a declarat preşedintele SUA. El a afirmat că legea va marca progrese importante în ceea ce priveşte transparenţa, limitând contribuţiile electorale individuale, interzicând contribuţiile oferite partidelor politice de către firme şi sindicate.

Opozanţii legii apreciază că aceasta îngrădeşte libertatea de expresie, protejată prin Constituţie. Această reformă intervine cu opt luni înainte de alegerile de la jumătatea mandatului, însă ea nu ar trebui să aibă vreun efect având în vedere că aleşii americani au amânat intrarea sa în vigoare până pe 6 noiembrie 2002, a doua zi după scrutin.

Aceast act normativ este apreciat ca fiind cea mai importantă lege votată în acest sens, după un sfert de secol. Partizanii reformei au profitat de falimentul grupului Enron. Contibuţiile financiare ale Enron acordate mediilor politice au fost prezentate pe larg, în momentul falimentării sale spectaculoase din luna decembrie.

“Acest proiect de lege nu va rezolva toate problemele (..) însă reprezintă un pas mare în direcţia cea bună”, a afirmat unul dintre principalii săi apărători, senatorul democrat de Wisconsin, Russ Feingold.

Legea vizează limitarea influenţei grupurilor de presiune, interzicând anumite forme de contribuţii financiare acordate partidelor politice în vederea finanţării campaniilor candidaţilor lor.

În cursul ciclului electoral din anul 2000, aceste contribuţii s-au cifrat la aproximativ 500 de milioane de dolari. Aceste donaţii, care sunt limitate şi nu sunt supuse controlului federal, sunt primite de Partidul Democrat şi Partidul Republican de la firme, sindicate şi persoane particulare. Ele nu pot, în principiu, să fie utilizate pentru un candidat anume, însă, de fapt, în prezent, ele sunt deturnate în acest scop.

Pentru a compensa această pierdere financiară, Congresul a decis să ridice plafonul contribuţiilor directe făcute cu titlu individual candidaţilor la 2000 de dolari. Textul votat restrânge, de asemenea, şi dreptul la publicitate negativă în cele 60 de zile care preced un scrutin.

*

▪ Spania 

Guvernul spaniol a iniţiat, la 22 martie a.c., un proiect de reformă a legii partidelor politice, cu scopul de a stabili criteriile ce permit scoaterea în afara legii a unei formaţiuni, vizată fiind coaliţia Batasuna, aripa politică a ETA.

“Obiectivul esenţial al acestei legi este ca activitatea partidelor politice să se conformeze principiilor democratice şi valorilor constituţionale, aşa cum este necesar într-o democraţie solidă şi consolidată ca a noastră”, a afirmat ministrul justiţiei, Angel Acebes.

“Este rezonabil ca într-o democraţie un partid politic să suţină deschis, dincolo de acţiunile sale publice, o organizaţie teroristă?”, s-a întrebat demnitarul spaniol, făcând aluzie, dar fără să menţioneze numele, la coaliţia separatistă bască Batasuna.

A. Acebes a calificat ca “absolut logic” ca acest anteproiect de lege “să prevadă consecinţe cum ar fi interzicerea de către justiţie a unui partid politic pentru a fi comis într-o manieră repetată, gravă, continuă şi verificată acte contrarii principiilor democratice”.

Textul proiectului a făcut obiectul unui consens cu opoziţia socialistă, în cursul unei recente reuniuni a pactului antiterorist la care au subcris, în anul 2000, cele două mari formaţiuni politice ale ţării, Partidul Popular (PP), aflat la putere, şi Partidul Socialist Muncitoresc Spaniol (PSOE), în opoziţie.

Documentul, aprobat de Guvern, urmează să fie supus dezbaterii Consiliului general al puterii judiciare (CGPJ, Consiliul Magistraturii) şi Consiliului de Stat, înainte de adoptarea sa de către Parlament.

*

▪ Croaţia 

La 22 martie a.c., Parlamentul de la Zagreb a adoptat legea cu privire la reforma serviciilor de informaţii croate, cu scopul de a evita abuzurile şi a se conforma schimbărilor democratice din ţară.

Legea prevede reducerea numărului serviciilor de informaţii de la patru la trei şi trecerea acestora sub controlul Parlamentului.

Guvernul urmează să supună Parlamentului, la sfârşitul lunii iunie, un raport referitor la modul de aplicare a legii.

În timpul regimului autocratic al fostului preşedinte croat Franjo Tudjman, serviciile de informaţii erau considerate ca un mijloc de control şi supraveghere a oamenilor politici şi mass-media.

Din momentul aplicării legii, serviciile de informaţii croate vor cuprinde Agenţia de Securitate Militară (VSA), Agenţia de Contraspionaj (POA) şi Agenţia de Informaţii (OA). 

